Predkladacia správa

Ministerstvo financií SR v zmysle úlohy B.4 uznesenia vlády Slovenskej republiky č. 146 z 21. februára 2007 k správe o implementácii a čerpaní predvstupových nástrojov, finančného mechanizmu EHP, Nórskeho finančného mechanizmu, štrukturálnych fondov a Kohézneho fondu k 31. 12. 2006 predkladá Postupy auditu pre audit štrukturálnych fondov, Kohézneho fondu a Európskeho fondu pre rybné hospodárstvo na programové obdobie 2007 - 2013 (ďalej len „postupy“). Predseda vlády SR listom č. sp. 3122-4/2007/KPV OSV zo dňa 12. júla 2007 povolil odklad termínu splnenia úlohy do 30. novembra 2007. Postupy boli pripravené v gescii sekcie auditu a kontroly medzinárodných finančných zdrojov, ktorá vznikla 12. marca 2007 rozdelením sekcie systému verejnej vnútornej finančnej kontroly Ministerstva financií Slovenskej republiky na dve sekcie. Postupy sa budú uplatňovať pri výkone činností orgánu auditu v súvislosti s implementáciou štrukturálnych fondov, Kohézneho fondu a Európskeho fondu pre rybné hospodárstvo v rámci programového obdobia 2007 – 2013. Primerane budú aplikované aj na iné medzinárodné finančné nástroje smerujúce do Slovenskej republiky na základe medzinárodných zmlúv.

Postupy sú pripravené v nadväznosti na požiadavky Európskej komisie na výkon auditu podľa článku č. 62 nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999, článkov č. 16, 17 18 a 23 nariadenia Komisie (ES) č. 1828/2006, ktorým sa stanovujú vykonávacie pravidlá nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a nariadenia Európskeho parlamentu a Rady (ES) č. 1080/2006 o Európskom fonde regionálneho rozvoja a článku č. 61 nariadenia Rady (ES) č. 1198/2006 o Európskom fonde pre rybné hospodárstvo. V zmysle nariadenia Komisie (ES) č. 1828/2006 sa orgán auditu rozhodol pri výkone svojej činnosti uplatňovať štandardy IIA.

Účelom postupov, ktoré sú vypracované na princípoch vnútorného auditu, ktorých prostredníctvom väčšina členských štátov EÚ zabezpečuje výkon činností orgánu auditu,  je stanoviť právny a metodický rámec výkonu systémových auditov a auditov operácií; vymedziť ciele audítorských akcií; stanoviť základné podmienky zapojenia ďalších orgánov do výkonu audítorských akcií; uviesť základné princípy plánovania a výberu vzorky operácií v súlade s uvedenými nariadeniami; štandardizovať jednotlivé vykonávacie fázy audítorských akcií a súvisiacej dokumentácie a určiť pravidlá pre činnosť orgánu auditu.

Cieľom postupov je zabezpečiť zhodu výkonu vybraných činností orgánu auditu s nariadeniami ES a príslušnými všeobecne záväznými právnymi predpismi SR. Postupy vychádzajú z nariadení ES a sú pripravené v nadväznosti na zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov, v znení zákona č. 618/2004 Z. z., ktorým sa mení a dopĺňa zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov a ktorým sa menia a dopĺňajú niektoré ďalšie zákony. Postupy budú aktualizované po nadobudnutí účinnosti pripravovanej novely zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov a v nadväznosti na námety auditujúcich orgánov.

Postupy zohľadňujú odporúčania z uskutočnených audítorských misií vykonaných Európskou komisiou, odporúčania systémového auditu pripravenosti subjektov zapojených do systému implementácie fondov Európskej únie na programové obdobie 2007 – 2013, vykonávaného externou audítorskou firmou, skúsenosti z programového obdobia 2004 – 2006, odporúčania zahraničných expertov uskutočnených twinningových projektov a medzinárodne uznávané štandardy pre výkon auditu.

Navrhované postupy vychádzajú z platnej legislatívy Slovenskej republiky a  sú tiež kompatibilné s právom Európskych spoločenstiev. Postupy sú pripravené v súlade s aktuálnou verziou Systému finančného riadenia štrukturálnych fondov a Kohézneho fondu na programové obdobie 2007 – 2013 a Systému finančného riadenia Európskeho fondu pre rybné hospodárstvo na programové obdobie 2007 – 2013.

Ambíciou Ministerstva financií SR je primerane aplikovať postupy aj na iné podporné finančné nástroje plynúce do Slovenskej republiky na základe medzinárodných zmlúv, ktorými je Slovenská republika viazaná.

Navrhnuté uznesenie vlády SR splnomocňuje ministra financií SR schvaľovať prípadné zmeny a doplnenia postupov v nadväznosti na kompetenciu Ministerstva financií SR ako ústredného orgánu zodpovedného za metodické usmerňovanie a harmonizáciu vykonávania finančnej kontroly a vnútorného auditu.

Predpokladaný dopad na štátny rozpočet je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Predkladaný materiál nemá vplyv na rozpočty obcí, rozpočty vyšších územných celkov, podnikateľské prostredie, životné prostredie a zamestnanosť.

Postupy boli predmetom medzirezortného pripomienkového konania a na rokovanie vlády SR sa predkladajú bez rozporov.